钦定古今图书集成/明伦汇编/官常典/第367卷 > 王概
## 钦定古今图书集成/明伦汇编/官常典/第367卷 > 王概

按《明外史》本传：“概字同节，庐陵人。正统七年进士。授
刑部主事，历郎中。景泰初，迁湖广右参政，调河南。概
儁迈负气，习于刑名，每行部，辄立决疑狱。转按察使。
时多系囚，概讯鞫三日，狱为之空。天顺初，帝甚重封
诰，长吏非政绩著闻，未尝滥予，唯概与布政使胡本
惠得之。朝觐入都，校尉发其纳属官贿，下诏狱。既有”
奏其纵子侄索贿者，遣官按问，皆无验。初，概之在湖
广也，襄宪王才之。至是王入朝。帝问所过长吏贤否。
对曰：“臣道出河南，百姓数千遮道言王廉使冤。幸奏
天子，还我王廉使。”帝喜，立命概复任。有弘农千户陈
安者，与同僚争殴，诉于指挥李斌。斌不问。安御之，欲
奏陷斌。斌文致安罪，缢之狱中。安家诉冤。下巡按御
史邢宥讯治。斌惧，厚赂石亨。适概考满至京，亨属概
言于宥，薄斌罪。已而事露，概已忧去，逮下诏狱。会赦
得释。六年起复为右副都御史，巡抚陕西。时关中洊
饥，盗贼窃发。概督所司发廪赈贷，流移复业。召为大
理卿。成化初，奏言：“旧制，天下狱讼无不由州县。近法
司每宽越诉者，致狱益繁，请仍禁之便。”诏可。久之，奏
行处置条例十事。概居大理十年，多所平反，审驳奏
当，会文切理，谳狱者传为式。九年，代陆瑜为刑部尚
书。明年，卒。谥恭毅。